4390 Die krag van lofprysing - Forum 2.0 - jimileroux.com
Posted by Wykus Louw on February 11, 2021 at 3:51pm in Padlangs oordenkings
Toe die Moabiete, Ammoniete en andere in hul menigte vir Juda aanval, het koning Josafat 'n vasdag uitgeroep. Die hele volk het saam gebid, want die oormag was vir hulle te groot. Deur 'n profesie kry hulle toe die instruksie om die tempelsangers vooraan die leër op te stel. So het hulle gaan veg. Toe die sangers die lied aanhef, "Loof die HERE, want sy goedertierenheid is tot in ewigheid", is die vyand verwar en het die verskillende groepe mekaar begin aanval. Die oorwinning daardie dag was groot!
Weet jy, die vyand probeer om jou uit te skakel deur ongeloof en vrees. As jy egter kan leer om IN jou aanslag en IN jou bang-wees die Here te loof, het jy sy aanslag afgeweer. Leer dus om die Here te loof en te dank as jy 'n aanval beleef! Dit bou jou geloof en ondermyn die vyand se poging heeltemal. Onthou: (1) die Here is áltyd lofwaardig, en (2) lofprysing is áltyd 'n dissipline, 'n offer.
Here van die leërskare, dankie dat U die stryd voer, nie ek nie. Dankie dat ek nie die vyand hoef te oorwin nie, want U het hom reeds oorwin. Help my egter om myself te oorwin – my vrees en my ongeloof – deur in die aanval U te dank en te loof en te aanbid. Dít sal my fokus terugbring op U en my geloof terug bou. Help my om 'n praktyk in die verband te ontwikkel. Amen.